b'\n_START_ARTICLE_\nBoston\n_START_SECTION_\nHist\xc3\xb2ria\n_START_PARAGRAPH_\nFundada el 1630, Boston va cr\xc3\xa9ixer r\xc3\xa0pidament a causa de la seva rellev\xc3\xa0ncia com a principal port per als vaixells amb destinaci\xc3\xb3 a la Gran Bretanya i les \xc3\x8dndies Occidentals des de les col\xc3\xb2nies. Durant els primers 200 anys, la ciutat va estar composta principalment per puritans que procedien de la Gran Bretanya. El 20 de mar\xc3\xa7 de 1760, el "Gran Incendi" de Boston va destruir 349 edificis. Poc despr\xc3\xa9s de la c\xc3\xa8lebre Boston Tea Party (1773), la ciutat va tenir un paper clau en la Guerra d\'Independ\xc3\xa8ncia dels Estats Units, en la que a principis de la guerra va caure en mans rebels. Despr\xc3\xa9s de la guerra, la ciutat va continuar desenvolupant-se com a port internacional de comer\xc3\xa7, exportant productes com ara rom, peix, sal i tabac. A mitjan segle XIX era ja un dels centres manufacturers m\xc3\xa9s grans del pa\xc3\xads; especialment destacades eren les seves peces de roba, pells i ind\xc3\xbastries de maquin\xc3\xa0ria._NEWLINE_A la d\xc3\xa8cada de 1840 hi van arribar onades d\'immigrants procedents d\'Europa, incloent un gran nombre d\'irlandesos i d\'italians que van aportar a la ciutat molta poblaci\xc3\xb3 cat\xc3\xb2lica. L\'11 de novembre de 1848, va inaugurar-se a Boston la primera escola m\xc3\xa8dica per a dones, la Boston Female Medical School, que m\xc3\xa9s tard es fusionaria amb la Boston University School of Medicine._NEWLINE_Ha estat el principal centre literari del pa\xc3\xads i encara avui es disputa amb Nova York aquesta distinci\xc3\xb3. L\'1 de setembre de 1897 s\'inaugur\xc3\xa0 el metro de Boston, el primer de tot Am\xc3\xa8rica del Nord. Universitats com Harvard, el MIT, el Boston College, la Boston University i la Tufts University van portar milers d\'estudiantes a aquesta zona, molts dels quals s\'hi han quedat. Finalment, el MIT i altres universitats han arribat a ser una font de talents en tecnologia avan\xc3\xa7ada. Molts graduats del MIT, en particular, han fundat companyies tecnol\xc3\xb2giques molt pr\xc3\xb2speres en l\'\xc3\xa0rea de Boston. Diferents pol\xc3\xadtics, entre els quals John F. Kennedy, Ted Kennedy i Tip O\'Neill, van assegurar-se que Boston fos la benefici\xc3\xa0ria d\'inversions federals. Boston t\xc3\xa9 tamb\xc3\xa9 diverses atraccions culturals, que inclouen el Museu de Belles Arts i dues famoses orquestres, la Boston Symphony Orchestra i la Boston Pops Orchestra._NEWLINE_El 15 d\'abril del 2013 s\'hi va produir un atemptat terrorista en el transcurs de la prestigiosa Marat\xc3\xb3 de Boston que va transcendir a nivell mundial, convertint-se en el primer atemptat als Estats Units despr\xc3\xa9s dels de l\'11 de setembre del 2001.\n_START_SECTION_\nEconomia\n_START_PARAGRAPH_\nEls prestigiosos colleges i universitats han proporcionat ind\xc3\xbastries tecnol\xc3\xb2giques a Boston, incloent companyies de maquinari i programari com EMC Corporation i Akamai, aix\xc3\xad com companyies de biotecnologia com Millennium Pharmaceuticals i Biogen Idec. Altres companyies importants localitzades en l\'\xc3\xa0rea de Boston s\xc3\xb3n Reebok, Raytheon, Gillete i Fleet Bank.'